open-index/open-wikipedia-markdown huggingface dataset:
Linguas turcica

La **linguas turcica** es un familia de a min 35 linguas parlada par poplas de Europa este, la Caucasos, e Asia, incluinte Sibir e Xina. Multe linguistes sujeste ce la linguas turcica es un ramo de la linguas altaica, con la linguas mongolica e la linguas tungusica, ma la lia no es forte.

La linguas turcica ia orijina en un rejion de Xina ueste a Mongol, do proto-turcica ia es parlada sirca 2500 anios ante la presente. De lo, los estende a Asia sentral e plu ueste en la milenio prima.

La linguas turcica es parlada como un lingua nativa par sirca 170 milion persones. La lingua plu grande de la familia es turces, parlada xef en Turcia, con sirca 40% de tota parlores de linguas turcica.

La cualia distinguinte de turces, como armonia de vocales, aglutina, e asentia de seso gramatical, es universal en la familia. La linguas de turcica ueste es multe intercomprendable.

## Linguas turcica

Turcica comun
*Sude-ueste (oguz)
**azeri (azerbaijani)
**turces
**turcmen (turkmen)
*Norde-ueste (ciptxac)
**baxcort (bashkir)
**caratxai-malcar (karachay-balkar)
**cazac (kazakh)
**cirgiz (kyrgyz)
**cumuc (kumyk)
**tatar (tatar)
**nogai †
**ciptxac (kipchak) †
**cuman †
*Sude-este (carluc)
**uzbec (uzbek)
**uigur (uighurs)
**xagatai †
*Norde-este (sibiran)
**altai (altai, oyrot)
**hakas (khakas)
**os (chulym)
**saha (yakut, sakha)
**tuva (tuvan)
**xof (shor)
**soiot (soyot) †
**tofa (tofa, tofalar) †

Ogur
*txavaxs (chuvash)
*hazar (khazar) †
*bulgar †

Haladj (khalaj)
Linguas mongolica

La **linguas mongolica** es un familia de linguas parlada en Asia este-sentral, la plu en Mongol e la areas prosima, e ance en Calmicia en Rusia sude-ueste. La membro la plu bon conoseda de esta familia es mongol, la lingua nativa de la plu de abitantes de Mongol e Mongol Interna en Xina, con sirca 5.7 milion parlores.

## Linguas mongolica
* Daur - 96,000 parlores
* Mongolica sentral
** Hamnigan (Khamnigan) - 2,000 parlores
** Buriat - 330,000 parlores
** Mongol (Halha, Khalkha) - 5.2 milion parlores
** Ordos - 123,000 parlores
** Oirat - 360,000 parlores
* Mongolica sude
** Iugur este - 4,000 parlores
** Monguor - 150,000 parlores
** Bonan - 6,000 parlores
** Santa (Dongxiang) - 200,000 parlores
** Cangjia (Kangjia) - 1,000 parlores
* Mogol †
Mongol Interna

**Mongol Interna**, ofisial nomida la Rejion Autonom de Mongol Interna (en mongol: ᠦᠪᠦᠷ ᠮᠣᠩᠭᠤᠯ ᠤᠨ ᠥᠪᠡᠷᠲᠡᠭᠡᠨ ᠵᠠᠰᠠᠬᠤ ᠣᠷᠤᠨ, en xines:  内蒙古自治区, e en cirilica mongol: Ѳвѳр Монголын Ѳѳртѳѳ Засах Орон) es un de la rejiones autonom de Xina, locada en la norde. Sua borda inclui la plu de la longia de la borda entre Xina e Mongol, e un parte peti de la borda entre Xina e Rusia. La capital es Hohhot; otra sites major inclui Baotou, Chifeng, e Ordos.

La rejion autonom ia es instituida en 1947. Lo ave un grandia de 1,200,000 km2, cual es 12% de la tota de Xina, con un popla de 24,706,321 persones en la conta de 2010, cual es 1.84% de tota popla de Xina. La majoria de la popla es han, con un minoria de popla mongol. La linguas ofisial es putong (la forma xef de xines) e mongol. La mongol asi es scriveda con la alfabeta mongol tradisional, no como la nasion Mongol, cual usa la alfabeta cirilica.
Uigur (lingua)

La lingua **uigur** (ئۇيغۇر تىلى, Uyghur tili, Уйғур тили) es un de la linguas turcica con entre 10 e 15 milion parlores, parlada xef par la popla uigur en la Rejion Autonom de Xinjiang Uigur de Xina ueste. Comunia sinifiante de parlores es locada ance en Asia sentral. Lo es la lingua ofisial de la rejion autonom e es multe usada en sferas sosial e ofisial, en primi, radio, e televide, e como un lingua comun par otra minorias etnical en Xinjiang. 

Uigur parteni a la ramo carluc de la linguas turcica (pd, con uzbec). Como otra linguas turcica, uigur ave armonia de vocales, aglutina, la asentia de clases de nomes o seso gramatica, es un lingua de ramos sinistra con SOV ordina de parolas. En ajunta a influes de otra linguas turcica, uigur es istorial influeda par farsi e arabi, u plu resente par putong e rusce. Lo usa normal un alfabeta arabi, con leteras obligada per vocales. Algas usa la alfabeta cirilica.
Gombo (sopa)

**Gombo** es un sopa densa popular en la stato de Louisiana (pron. Luisiana) en la SUA, e es la "plato ofisial" de la stato. Lo es composada de un bulion fundada de ru e forte saborida, con carne, salsix *andouille* (dise "andui") o crustaseos, un densinte, e seleri, peperones, e oniones, cual louisianas nomi "la trinia santa". Gombo es comun categorida par la tipo de densinte usada, o *[[gombo]]* (la cascas de la planta) o *filé* (fada de la folias secida e moleda de la sasafras). La nom de la plato es derivada de franses louisiana, cual ia deriva de o la nom per gombo en la linguas bantu (*ki ngombo*) o la parola per *filé* en la lingua de la americanes orijinal, txacta (*kombo*)
Cari

**Cari** es un terma jeneral referente a platos variosa cual orijina en la cosini de la sucontinente indian. La cualia comun es la usa de combinas complicada de spises o erbas, tipal incluinte curcuma, cumin, jinjer, coriandro, e txilis fresca o secida. La usa de la terma es jeneral limitada a la platos preparada en un salsa. Platos de cari preparada en Pacistan sude pote es ance spisida con folias de la arbor cari.

On ave multe varias de platos nomida "caris". Per esemplo, en cosinis tradisional, la eleje esata de spises per cada plato es fundida sur cultur, relijio, e preferes de la familia. Tal platos es nomida par refere a sua ingredientes, spises, e metodos de coce. Spises pote es usada intera o moleda, coceda o cru, e pote es ajuntada a momentos diferente en la prosede per produi resultas diferente. En ajunta a la spises tipal, otra spises pote es usada, dependente de la rejion jeografial e la comedas incluida (pex, lentiles, carne roja e blanca, ris, vejetables, crustaseos, e moluscos, etc). Alga curis es tota vejetaliste, comeda spesial par los ci ave razonas etical o relijiosa contra la come de animales. Polvos preparada en fabricas es, per la plu parte, un crea de la ueste, comensente en la sentenio 18. Acel miscas ia es prima preparada par mercatores indian per vende a membros de la governa colonial brites e la soldatos reveninte a Britan.

Caris pote es o "seca" o "moiada". Caris seca es coceda con licuida minimal cual es permeteda a evapora, lasante la otra ingredientes covredea con la misca de spises. Caris moiada conteni cuantias de salsa fundida sur iogurt, crema, lete de coco, crema de coco, pure de legumes, pure de tomates, oniones craseda e sauteda, o bulion.
Doris Lessing

**Doris May Lessing** (naseda Tayler; 22 otobre 1919 – 17 novembre 2013) ia es un noveliste, poesiste, autor teatral, autor de opera, biografiste, e autor de naras corte. Con jenitores brites, e Lessing ia es naseda en Iran, do el ia abita asta 1925. Sua familia ia moveda alora a Zimbabue, do el resta asta ce el move en 1949 a London. Sua noveles inclui *The Grass Is Singing* ("La erba canta", 1950), un serie de sinco noveles, de cual la colie es nomida *Children of Violence* ("La enfantes de violentia, 1952–69), *The Golden Notebook* ("La jornal oro", 1962), e sinco novels, de cual la colie es nomida *Canopus in Argos: Archives* ("Canopus en Argos: Arcivos", 1979–1983).

En 2001, Lessing ia reseta la Premio David Cohen per sua atenis en leteratur brites. Lessing ia es presentada la Premio Nobel en leteratur en 2007. En la presenta, la Academia Svensce ia descrive el como "acel epiciste de la esperia fema, ci con sceticisme, foco, e potia previdente ia carga un sivilia divideda su esamina." Lessing ia es la fem 11 e la person la plu vea cual ia reseta la Premio Nobel en leteratur. En 2008, La Times gradi el numero ses en un lista de la "50 autores brites la plu grande pos 1945".
La nase de Venus (Bouguereau)

La **nase de Venus** (franses: *La Naissance de Vénus*) es un de la depintas plu famosa de la depintor de la sentenio 19 William-Adolphe Bouguereau. Lo representa no sola la nase de Venus de la mar, ma sua transporta en un conca como un fem adulte de la mar de Pafos a Cipros. El es considerada como la personi de la ideal elinica e roman clasica de belia e forma fema, junta a la Venus de Milo. La depinta es aora en la Museo de Orsay, en Paris.
Zeus

**Zeus** es la dio de la sielo e la tona, ci governa como re de la dios en la Monte Olimpo. Sua nom es conaseda con la elemento prima de sua corespondente roman Jupiter. Sua mitolojias e potias es simil, an no identica, a aceles dios indoeuropean como Indra, Jupiter, Percunas, Perun, Tor e Odin.
Marte desarmada par Venus

**Marte desarmada par Venus** es la ultima depinta par la depintor franses Jacques-Louis David. El ia comensa lo en 1822 (con 73 anios) en sua escluida en Bruxelles e ia fini lo tre anios plu tarda, ante mori en un asidente en 1825. El ia envia lo a un esibi en Paris de sua escluida, sabente ce en acel tempo la romanticisme ia es asendente en la Salon. En 2007 lo ia es mostra en la salon xef de la Museos Real de Artes Bela de Beljia, en Bruxelles, sirca la entra.

Venus e sua seguores, la tre Grasias e Cupido, es mostrada sutraente la armas, casco, scermo e armur de Marte, dio de la gera. El permete es desarmada ante la encantas de Venus. La plu parte de la modeles de David ia es figures envolveda con la Théâtre de la Monnaie: Venus ia es modelida par la ator fema Marie Lesueur, Cupido par Lucien Petipa, Marte par un enscrivor o 'abonné', e un de la Grasias par la concubina de la Prinse de Orange.
Sturm und Drang

***Sturm und Drang***, deutx per "tempesta e impulsa", ia es un promove protoromanticiste en la leteratur e musica deutx cual ia aveni entre la 1760 tarda e la 1780 temprana. En la promove, sujetalia individual e, spesial, estremas de emosia ia es donada espresa libre en reata a la constrinjes persepida de razonalisme poneda par la Lumina e promoves estetica asosiada. La nom de la periodo veni de la presenta teatral par Friedrich Maximilian Klinger con la mesma nom, cual ia es presentada prima en 1777 par la compania teatral de Abel Seyler.
Transmete de la clasicas elinica

La **transmete de la clasicas elinica** a la Europa ueste latina en la eda medieval ia es un elemento major en la developa de la vive inteletal en Europa ueste. La interesa en testos elinica e sua disponablia ia es rara en la ueste latina en la eda medieval temprana, ma cuando la trafica a este ia aumenta ance lo fa la eruditia ueste.

La filosofia elinica clasica ia es composada de varia obras orijinal de aceles de Elas antica (pe Aristotele) a aceles eruditas elinica-roman en la Impero Roman clasica (pe Ptolemeo). An si aceles obras ia es orijinal scriveda en elinica, per sentenios la lingua de eruditia en la Mediteraneo, multe ia es traduida a arabi e farsi en la eda medieval e la fonte orijinal elinica ia es perdeda. Cuando la califias arabi ia asorbe la conose elinica-roman, la mundo muslim medieval ia deveni la sentro inteletal dominante en la Mediteraneo. Atentas seguente de traduis latina de eruditia arabi, incluinte la clasicas elinica, ia comensa cual plu tarda ta es conoseda como la Renase de la Ueste. Con un presentia ueste cresente en la este par causa de la crusadas, e la colasa gradal de la impero Bizantian en la eda medieval tarda, multe eruditas elinica bizantian ia trae con los multe de la manoscritos elinica orijinal, furninte impulsa per la educa en la ueste en lingua elinica e aumentante la fortias per tradui eruditia elinica a latina.

La linia entre eruditia *elinica* e eruditia *arabi* en Europa ueste ia es multe neblosa en la eda medieval e la eda moderna temprana. Tal, la conseta de la transmete de la clasicas elinica es frecuente usada per refere a la conose coletiva cual ia es otenida de la imperos arabi e bizantian, sin relata con do la conose ia orijina.

## Referes
Aspeta (gramatica)

La **aspeta gramatical** es un de cuatro cualias de verbos (minima), con moda, vose, e tempo, ce parla pote espresa. El descrive la flue de tempo (o la asentia de flue) de un aveni o stato. En linguas varios, el es espresada par afisas a o alteras de la verbo, o par paroletas. Alga linguas no mostra aspeta.

La distingui aspetal la plu fundal e espresada en multe linguas es entre la **aspeta perfetida** e la **aspeta nonperfetida**. La aspeta perfetiva regarda un aveni como un ata completa. La aspeta nonperfetiva regarda un aveni como un prosede de desenvolve o un aveni repeteda o abitual (incluinte la aspeta continuante per avenis corta e la aspeta abitual per avenis plu longa).

La aspeta perfetida regarda un aveni como un unia e no atenda la estende en tempo. El es comun la aspeta "normal" ce no es indicada par un altera.

La aspeta nonperfetida regarda un aveni como un prosede e asentua la estende en tempo. Esta es nomida ance la **aspeta continuante**. El es ance usada per avenis repeteda o abitual, avenis ce pote es unias, ma ce es estende en tempo par aveni multe veses. Esta forma es ance nomida la **aspeta abitual**.

En la plu de linguas romanica e en engles e elefen, la aspeta continuante es indicada par la usa de "es" segueda par la partisipio presente/ativa. En la tempo presente (me es vadente):

*I am going. (engles)
*(Io) sto andando. (italian)
*(Eu) estou indo. (portuges)

En la tempo pasada (me ia es vadente):
*I was going. (engles)
*(Io) stavo andando. (italian)
*(Eu) estava indo/ia. (portuges)

Alga linguas usa formulas varios per espresa esta idea:
*Je suis en train d'aller.
**(franses: me es vadente. leteral: me es en la prosede de vade.)
*Ik ben aan het lopen.
**(nederlandes: me es paseante. leteral: me es a la pasea.)

La **aspeta retrospetante** (comun clamada **perfeta**) pone la ata a un tempo ante la tempo de la avenis jeneral de la nara. Alga linguas ave ance un **aspeta prospetante**, ce indica un ata ce aveni pos la avenis jeneral de la nara.

En la linguas romanica e germanica, la aspeta retrospetante es comun indicada par la usa de un forma de "ave" segueda par la partisipio pasada/pasiva. En elefen, la aspeta retrospetante es la plu comun indicada par la usa de la averbo "ja" pos la verbo:
*The girl has eaten the cookie.
**(engles: la fia ia come ja la biscoto)
*Zij heeft gesnoept en nu heeft ze geen honger.
**(nederlandes: el ia come ja la dulses, e aora el no ave famia.)
* Aujourd'hui, à l'heure où je vous parle, il a déjà achevé son livre.
**(franses: oji, a la ora cuando me parla a tu, el ia fini ja se libro.)
*Io ho mangiato.
**(italian: me ia come ja.)

Esta aspeta pote es ance usada per indicada un ata ce aveni ante un tempo pasada o un tempo futur:
*Io avrò mangiato.
**(italian: me va come ja.)
*Io ebbi mangiato.
**(italian: me ia come ja.)
* The girl had eaten the cookie before she ate her lunch.
**(engles: la fia ia come ja la biscoto ante el ia ave se come de mediadia.)
* The girl will have eaten the cookie by this afternoon.
**(engles: la fia va come ja la biscoto ante esta mediadia.)
Laocon e sua fios

La sculta de **Laocon e sua fios** es un de la scultas plu antica de cuando lo ia es escavada en Roma en 1506 e locada en la Vatican, do lo resta. Lo es multe probable la mesma sculta lodada par la scrivor roman Plinio la Major. La sculta, de un pico plu ca 2 m, mostra la prete Laocon con sua fios Antifante e Timbreo esente atacada par un serpente maral.
Argonautica

***Argonautica*** es un epica elinica scriveda par Apolonio de Rodes en la sentenio 3 aec. La sola epica eliniste survivente, lo nara la mito de la viaja de Iason e la *argonautes* per reprende la Lana Oro de Colcis distante.

La aventuras eroin e la relata entre Iason e Medea, un prinsesa perilosa de Colcis ia es ja bon conoseda par esecutores eleniste, cual ia permete ce Apolonio vade ultra la nara simple, cual dona un asentua erudita conveninte a la eda. Lo ia es la eda de la Biblioteca de Alexandria, e la epica inclui la rexercas par Apolonio sur jeografia, etnografia, la compara de relijios, e la leteratur de Homer.

Sua contribui xef a la tradision de epicas es en sua descrive de la ama entre Iason e Medea. El pare es la poesiste prima ci ia studia la "patolojia de ama". La Argonautica ia ave un efeto profundo sur la poesia latina: Lo ia es traduida par Varo Atacino e imitada par Valerio Flaco; lo ia influe Catulo e Ovidio; e lo ia furni Vergilio con un model per sua epica roman, la Eneida.
Normande

La **normandes** es un etnica cual comensa en Normandia, un rejion norde en Frans, de la contata entre la francas nativa e colonistes norsce. La colonias ia segue un serie de atacas a la costa franses de Danmarc, Noria, e Island, e la colonistes ia gania legalia cuando la xef vicing Rolo ia acorda jura fide a re Carlo 3 de Francia Ueste. La identia distinguinte cultural e etnical de la normandes ia emerji prima en la dui prima de la sentenio 10, e lo ia continua evolui tra la sentenios seguente.

La dinastia normande ia ave un efeto major political, cultural, e militar sur Europa medieval e Asia ueste. La normandes ia es famosa per sua spirito militar e ultima per sua relijiosa catolica, e ia deveni promovores de la ortodoxia catolica en cual los es asorbada. Los ia adota la lingua franses vea de la pais franca en cual los ia relocali, e sua dialeto ia deveni conoseda como normande, un lingua de leteratur importante cual es ancora parlada oji en partes de Normandia e la Isolas de la Manga visin. La duxia de Normandia, cual los ia formi par trata con la corona franses, ia es un feudo grande de Frans medieval, e su Ricardo 1 de Normandia ia es forjada a un prinsipia forte e coerente en tenida feudal

La normandes es notada per sua cultur - pe sua arciteta romanica e tradisiones musical, e per sua atenis e inovas sinificante militar. Aventurores normande ia fundi la Rena de Sisilia su Roger 2 pos concista Italia sude e Malta de la sarasenes e bizantianes, e un mision per sua dux, William la concistor, ia abri la via a la concista normande de England a la Batalia de Hastings en 1066. En la sentenio nova, la normandes ia catura Sevilla en Espania sude, e la fortias normande e anglonormande ia contribui a la Reconcista Iberian de la sentenio 11 temprana a la sentenio 13 media.

La influe cultural e militar normande ia sperde de esta sentros nova a la statos de crusadores de Asia ueste, do sua prinse Bohemond 1 ia fundi la Prinsia de Antioc en la Levante, a Scotland, England, Cimri, e Er, e a la costas de Africa norde e la Isolas Canario. La lega de la normandes persiste a oji tra la linguas rejional e dialetos de Frans, England, Espania, e Sisilia, como ance la aranjas political, cultural, e judal los ia introdui a sua teritorios concistada.
Focones savaje en Atica en 2018

Un serie corente de focones savaje en Elas ia comensa en la areas costal de Atica en julio 2018. En 26 julio, 82 persones ia es confirmada morida. A min 164 adultes e 23 enfantes ia es portada a ospital con feris, incluinte 11 adultes en un state grave. La foco en Mati ia es la plu matante en Europa posgeral.

## Lia esterna
* Focones elinica ia es criminal ensendeda
Maison Carrée

La **Maison Carrée** ("casa cuadrida" en franses) es un construida antica en Nîmes, Frans sude; lo es un de la templos roman plu bon conservada en la teritorio de la antica Impero Roman.
Stadion de Nîmes

La **Stadion de Nîmes** es un amfiteatro roman, locada en la site franses de Nîmes. Construida sirca 70 ec, lo ia es renovida en 1863 per servi como stadion de bove. La Stadion de Nîmes es la loca de du combates de boves en la Feria de Nîmes, e lo es ance usada per otra avenis publica.
Pont du Gard

La **Pont du Gard** es un acuaduto roman antica cual traversa la Rio Gardon sirca la site de Vers-Pont-du-Gard en Fran sude. Lo es la plu alta de tota la acuadutos roman e, junta a la Acuaduto de Segovia, un de la plu bon conservada. Lo ia es ajuntada a la lista de Loca de Erita Mundal en 1985 par causa de sua importa istorial.
Templo de Portuno

La **Templo de Portuno** o **Templo de Fortuna Virilis** ("fortuna masiosa") es un templo roman antica situada en Roma, un de la plu bon conservada. Sua dedica resta nonclar, car fontes antica nota varia templos en esta area de Roma, sin dise sufisinte per clari cual es esta. Lo ia es nomida Templo de Fortuna Virilis de la Renase, e resta plu bon conoseda con esta nom.
Infeta

Un **infeta** es la invade de texedas par patojenes, sua multipli, e la reata de la texedas de la ospitor a la ajente infetante e la toxinas cual los produi. Un **maladia infetante**, ance conoseda como un **maladia comunicable**, es un maladia resultante de un infeta.

Un varia grande de patojenes pote causa infetas, la plu importante esente baterias e viruses. Ospitores pote combate infetas usante sua sistemes imunial. Ospitores mamal reata a infetas con un responde inata, cual produi frecuente inflama, segueda par un responde adatal.

Alga medisines usada per trata infetas inclui antimicrobiales, antivirusales, antifungales, antiprotozonales, e antielmintales. Maladias infetante ia resulta en 9,2 milion moris en 2013 (sirca 17% de tota moris). La ramo de medica cual foca a infetas es nomida infetolojia.
Injenia de texedas

La **injenia de texedas** es un ramo de bioinjenia cual usa un combina de selulas, metodos de injenia de materias, e fatores biocimical e fisicocemical per boni o cambia texedas biolojial.
Maladia pulmonal impedinte cronica

La **maladia pulmonal impedinte cronica** refere a un duple de maladias de la pulmones relatada - *broncite cronica* e *emfisema*. En ambos, la dutos de aira deveni streta, ce deveni un limita de la flue de aira a e de la pulmones. En contraste a asma, la limita de la flue de aira no es fasil reversada e la problem deveni plu mal con tempo.

La maladia es causada par particulas o gases nosiva, la plu comun de fuma de tabaco, cual ativi un responde nonormal de inflama en la pulmon. En la dutos plu grande, lo es clamada broncite cronica, cual es diagnoseda cuando persones tose cronica con sputa. En la alveolas, la inflama causa la destrui de teseda en la pulmon, e lo es clamada emfisema. Infetas e contamina de la aira mali la maladia.

La maladia pote es controlada par la sesa de fuma de tabaco, la usa de vasines, recapasi, e medisin (comun enspirada). Alga pasientes nesesa la terapia con osijen o la transplanta de pulmones.
Relijio elinica antica

La **relijio elinica antica** inclui la colie de credes, rituos e mitolojia orijinante en Elas antica en la forma de relijio publica popular e praticas de culto. Esta grupos varia sufisinte per parla de "relijios elinica" o "cultos" en plural, an si plu de los comparti similias.

La plu parte de le elinicas ia reconose la des-du dios e divas olimpian: Zeus, Hera, Posedon, Demetra, Atena, Ares, Afrodita, Apollo, Artemisa, Hefesto, Hermes e Dioniso, an si filosofias como stoicisme e alga formas de platonisme ia usa un lingua cual pare suposa un dio sola transendente. La adora de esta dios, e varia otras, ia es trovada tra la mundo elinica, an si los frecuente ave epitetos diferente cual ia distingui fasetas diferente de la dio, e frecuente refleta la asorbe de otra dios local en la scema panelinica.

La praticas relijial de la elinicas ia estende ultra Elas continental, a la isolas e costas de Ionia en Anatolia, a *Magna Graecia* (Sisilia e Italia sude), e a la colonias elinica sperdeda en la Mediteraneo ueste, como Massalia (Marseille). Relijios italian temprana como la etrusca ia es influeda par la relijio elinica e ia influe en la developa de la relijio roman antica.
Contamina par plastica

**Contamina par plastica** es la cumula de produidas de plastica en la ambiente cual afeta la viventes savaje, sua abitadas e la umanas.
Nervo

Un **nervo** es un faxo de asones simil a un cordon, composada de la estendes longa e magra de neurones, en la sistem de nervos periferial. Un nervo furni un via comun per la impulsas eletrocimical cual es transmeteda longo cada de la asones a la organos periferal.

En la sistem de nervos sentral, la strutures analoja es nomida *vias*. Neurones es alga nomida selulas de nervos, an si esta terma pote es malgidante car multe neurones no formi nervos, e nervos inclui ance selulas noneuronal como la selulas de Schwann cual strati la asones con mielin.

Cada nervo es un strutur cordonin conteninte faxos de asones. En un nervo, cada ason es ensircada par un strato de texeda liante nomida la endoneurio. La asones es faxida con lunlotra en grupos nomida faxetas, e cada faxeta es envolveda en la strato de texeda liante nomida la perineurio. Final, la nervo intera es envolveda en la strato de texeda liante nomida la epineurio.
Efeto umana sur la ambiente

La **efeto umana sur la ambiente** inclui la cambias en ambientes biofisical e ecosistemes, biodiversia e furnis natural, causada direta o nondireta par la umanas, incluinte caldi global, degrada ambiental (como asidi maral, estingui coletiva e perde de biodiversia, crises ecolojial e colasa ecolojial. Cambia la ambiente per sasia las nesesas de un sosia es causante varia efetos, cual deveni plu mal cuando la problem de suprapopla global continua. Alga ativis umana cual causa dana (o direta o nondireta) a la ambiente en un scala global inclui reprodui umana, supraconsuma, supraesplota e contamina. Alga de esta problemes, como caldi global e perde de biodiversia, crea un risca esistal a la umanas, e suprapopla causa aceles problemes.
Vena

**Venas** es dutos de sangue cual porta sangue a la cor. La plu de venas reenvia sangue desosijenida de la texedas a la cor; esetas es la venos pulmonal e ombilical, de cual ambos porta sangue osijenida a la cor. Contrastada con venos, arterias porta sangue a via de la cor. Venas es min musculosa ca arterias e es comun plu prosima a la pel. La plu de venas ave valvas per preveni flue a retro.
Ipopotamo

La **ipopotamo** es un mamal grande, semiacual, e xef erbivor de Africa susaharan, e un de sola du spesies esistente en sua familia con sua relata la ipopotamo pigmea. La nom orijina en elinica ἱπποπόταμος (cavalo de rio). Pos la elefante e la rinosero, la ipopotamo es la mamal tre en grandia estra la mamales de mares. An si los sembla porcos, la relatas la plu prosima es la setaseos, de cual los diverje sirca 55 milion anios a ante.

Ipopotamos es reconoseda par sua corpos barilin, bocas vasta con dentones canin, corpos cuasi sin capeles, gamas colonin, e grandia. Adultes pesa sirca 1500 kg per mases e 1300 kg per femas. An si los ave corpos grande e gamas corta, los es capas de core sirca 30 km/h tra distantias corta.

La ipopotamo abita rios, lagos, e pantanes rizoforosa, do la mases teritorial domina un estende de rio e grupos de sinco a 30 femas e enfantes. En a dia, los fria se par resta en la acua o fango. Reprodui e pari aveni en acua. An si ipopotamos reposa prosima con lunlotra en la acua, los come a pasto solitar e la ipopotamos no es teritorial sur tera. La ipopotamos es entre la animales la plu perilosa en la mundo e es multe violente e nonpredisable. Los es menasada par la perde de abita e xasa nonlegal per sua carne e dentes canin de ivor.
Lago Titicaca

**Lago Titicaca** (espaniol: Lago Titicaca, cetxua: Titiqaqa Qucha) es un lago grande e profonda en la Andes a la borda de Bolivia e Peru. Lago Titicaca ave un eleva surfas de 3812 metres. Par la volum de acua e la area surfas, lo es la lago la plu grande en America Sude. Lo es comun nomida la lago navigable la plu alta en la mundo.

Per multe anio, la barcon la plu grande sur la lago ia es la SS Olanta, de 2200 tones e 79 metres. Oji, la plu grande barcon es probable un barcasa per transporta trenes nomida la Manco Capac.
Arteria

Un **arteria** (de elenica ἀρτηρία, "arteria, tracea") es un duto sangual cual porta sangue a via de la cor a tota partes de la corpo (texedas, pulmones, etc). La plu de arterias porta sangue osijenida; la du esetas es la arterias pulmonal e ombilical, cual porta sangue deosijenida a la organos cual osijeni lo. La volum efetosa de sangua arterial es la fluente estraselulal cual pleni la sistem arterial.

La arterias es parte de la sistem de sangue, cual es cargada con la trae de osijen e nurintes a tota selulas, e ance la sutrae de diosido de carbono e dejetadas, la manteni de pH la plu bon, e la sirculi de protenas e selulas de la sistem de imunia. En paises developada, la du causas xef de mori - infarta miocardial (ataca de cor) e ataca serebral - pote resulta direta de un sistem arterial cual ia es lente e progresante comprometeda par anios de mali (plu comun un bloci par colesterol).
Microscopio eletronica de scane

Un **microscopio eletronica de scane** (MES) es un tipo de microscopio eletronica cual produi imajes de un ojeto par scane la surfas con un raio focada de eletrones. La eletrones interata con la atomes en la ojeto, produinte siniales variosa cual conteni informa sur la topografia de la surfas e sua composa. La raio de eletrones es scaneda en un modo matrisin e la loca de la raio es combinada con la sinial detetada per produi un imaje. Un MES pote ateni un densia plu bon ca un nanometre. Ojetos es oservada en un vacua alta en un MES comun, o en un vacui basa o situas moiada en un MES de presa variable o ambiente, e a un estende grande de temperatures alta o criojenica con strumentos spesialida.

La modo la plu comun de MES es la deteta de eletrones du emeteda par atomes stimulada par la raio de eletrones. La cuantia de eletrones du cual pote es detetada depende, entre otra cosas, de la topografia de la ojeto. Par scane la ojeto e colie la eletrones du cual es emeteda usante un detetador spesial, un imaje mostrante la topografia de la surfas es creada.
Gonzalo Fernández de Córdoba

**Gonzalo Fernández de Córdoba y Enríquez de Aguilar** (Montilla, 1 setembre 1453 - Granada, 2 desembre 1515) ia es un nobil, politiciste e militar castilian, dux de Santángelo, Terranova, Andría, Montalto e Sessa, nomida la Capitan Grande par sua eselentia en la gera.
Joana de Arco

**Joana de Arco** (naseda s 1412 en Domrémy, oji en la departe de Vosges en Lorraine) e morida la 30 maio 1431 en Rouen, capital de la duxia de Normandia alora sur la posese de la rena de England) ia es un eroe de la istoria de Frans, xef de gera e santa de la Eglesa Catolica, nomida de la sentenio 16 "la Pucelle d'Orléans" (la dama de Orléans) e, de la sentenio 19, "madre de la nasion franses".
Giralda

La **Giralda** es la campaneria de la catedral de Sevilla en Espania. Lo ia es orijinal construida como un minareta per la Mascita Grande de Sevilla en Al-Andalus, en la rena de la dinastia Almohade, con la stilo de la Renase ajuntada par la concistores espaniol pos la espulsa de la muslimes de la area. Lo ia es rejistrada en 1987 como Loca de Erita Mundal par la UNESCO junta a la Alcazar e la Arciveria Jeneral de Indias. La tore ave un altia de 104,1 m e resta un de la simboles plu importante de la site, como lo ia es de la eda medieval.
Focones savaje en California en 2018

La **focones savaje de California en 2018** es un serie de focones savaje cual ia arde traversante la stato de California en 2018. Un soma de 4568 focones ia arde un area de 1 172,728 cilometres cuadrida seguente la Departe de Cultiva de Foresta e Proteje contra Focon de California e la Sentro de Pompores Interajenterial Nasional.
Focon savaje

Un **focon savaje** es un foco es un area de plantas combustable cual aveni en la campania.

## Causas
La causas xef de focones savaje es:
* lampos
* combusta spontan
* eruta volcanal
Maladia

Un **maladia** es cualce state cual resulta en la desordina de strutur e funsiona en un organisme cual no es la resulta de cualce feri esterna. La studia de maladias es nomida patolojia, cual inclui la studia de causas de maladias. Maladias es comun consetida como un state medical asosiada con sinias e sintomes spesifada. Lo pote es causada par fatores esterna como patojenes, o par malfunsionas interna, spesial de la sistem de imunia, per esemplo nonsufisia de imunia o un ipersensosa, incluinte alerjias e autoimunia.

Si causada par patojenes (pe malaria, par Plasmodio), la term maladia es comun usada en un modo malgidante en la leteratur siensal en loca de sua cuasa, la patojen. Esta abitua de lingua pote causa confusa en la comunica de la prinsipe de causa-efeto en epidemiolojia, and donce debe es descorajida forte.

En umanas, la parola "maladia" es comun usada en un modo plu estendeda per refere a cualce state cual causa dole, malfunsiona, turba, problemes sosial, o mori per la person sufrinte, o problemes simil per los ci contata esta person. En esta sinifia, lo inclui a veses feris, descapasias, desordinas, sindromes, infetas, sintomes isolada, condui deviante, e varias nontipal de strutur e funsiona. En otra contestos e per otra intendes, estas pote es videda como categorias nondistinguable. Maladia pote afeta persones no sola fisical, ma ance emosional, car la reseta de e vive con la maladia pote cambia la perspetiva cual la person ave de sua vive.

Mori causada par un maladia es nomida mori par causas natural. On ave cuatro tipos major de maladia: infetas, nonsufisientes, jenetica (eritada e noneritada), e fisiolojial. Maladia pote ance e clasida como transmetable e nontransmetable. La maladias la plu perilosa en umanas es maladias de la arterias de cor (la bloci de flue de sangue), seguenteda par maladias serebrovasculal e infetas de respira de la pulmon basa.
Libria gidante la popla

**Libria gidante la popla** es un depinta par Eugène Delacroix onorante la Revolui de julio 1830, cual ia suverti la re Carlo 10 de Frans. Un fem personinte la conseta e la diva de Libria gida la popla a ante sur la parador e la corpos de la cadeda, levante la bandera de la Revolui Franses (cual ia deveni la bandera nasional franses pos esta avenis) en un mano e brandinte un moscete con baioneta en la otra. La figur de Libria es ance videda como "Marianne", un simbol de Frans e de la Republica.
Romanticisme

**Romanticisme** ia es la promove artal, leteratural, musical e inteletal cual ia orijina en Europa a fini de la sentenio 18, e en multe areas ia es en sua apico en la periodo entre 180-0 e 1850. Lo ia es distinguida par sua asentua de emosias e individualisme como ance la glori de tota la pasada e la natur, preferente la medieval en loca de la clasica. Lo ia es partal un reata contra la Revolui Industrial, la normas sosial e political aristocrata de la Lumina e la esplica siensal de la natur (tota composantes de modernia). Lo ia es corpida xef en artes vidal, musica e leteratur, ma ance ia ave un efeto importante en istoriografia, educa, siensas sosial e natural. Lo ave un efeto sinifiosa e complicada en politica, con pensores romanticiste influente libralisme, estremisme, conservalisme e nasionalisme.
Alcazar

Un **alcazar** es un tipo de castel o palasio moro en Espania e Portugal, construida en la governa muslim, an si alga ia es fundida par cristianes e otras ia es construida sur fortres roman o visigoto temprana. Multe alcazares ia es construida entre la sentenios 8 e 15. Multe sites en Espania ave un alcazar. La terma es a veses usada como sinonim de castel, palasio e fortres construida par governores cristian.
Dieta mediteranean

La **dieta mediteranean** es un dieta inspirada par la abituas de come de Elas, Italia sude e Espania en la desenios de 1940 e 1950. La aspetas xef de esta dieta inclui un consuma alta de olio de oliva, legumes, sereales nonrefinada, frutas e vejetales, consuma moderada a alta de pexes, consuma moderada de leterias (xef ceso e iogurte), consuma moderada de vino e consuma basa de carne.
Diabete (tipo 2)

**Diabete tipo 2** es un maladia metabolal de dura longa cual es marcada par glucosa sangual alta, resista a insulina, e un manca relativa de insulina. Sintomes comun inclui polidipsia (sidia aumentada), poliuria (urina frecuente), e diminui de pesa sin esplica. Sintomes pote ance inclui polifajia (famia aumentada), un senti de fatiga, vide neblosa, pruri, infetas vajinal, neuropatia periferial, e ulseras cual no remedia. Sintomes veni comun lenta. Complicas de dura longa de glucosa alta inclui maladias de cor, atacas serebral, retinopatia diabetal (cual pote resulta en siecia), nefropatia (fali de la renes), e flue debil de sangue en la membros (cual pote resulta en amputas). La comensa subita de un state de coma hiperglisemia hiperosmolal (multe alta glucosa cual causa presa sangual basa e diminuida consensa) es posible. Lo es ance asosiada con un risca plu alta de la maladia de Alzheimer e dementia vasculal.

Diabete tipo 2 aveni xef como la resulta de obesia e manca de eserse. Alga persones ave riscas jenetica plu grande ca otras. Diabete tipo 2 composa sirca 90% de casos de diabete, con la otra 10% es composada de diabete tipo 1. En diabete tipo 1, on ave un grado plu basa de insulina per controla glucosa, la resulta de un perde de selulas beta de la pancreas per la produi de insulina, induida par un autoimunia. Diagnose de diabete es par esaminas de sangue como glucosa plasmal junante, proba oral de tolera de glucosa, o emoglobina glucosada (A1C)

Diabete tipo 2 es partal prevenable par resta a un pesa normal, eserse regulal, e come coreta. Trata inclui eserse e cambias de nuri. Si la grados de glucosa sangual no es sufisinte basida, la medisin metformina es tipal recomendada. Multe persones pote ultima nesesa injetas de insulina. Per persones ci debe usa insulina, la esamina de grados de glucosa es avisada. Sirurjia bariatrica pote es sujesteda per boni diabete en los ci es obesa.

Frecuentia de diabete tipo 2 ia crese forte pos 1960, paraleli la crese de obesia. En 2015, sirca 392 milion persones ia es diagnoseda con ave la maladia, comparada con sirca 30 milion en 1985. Tipal, lo comensa en adultia media o vea, ma la frecuentia de diabete tipo 2 es cresente en persones plu joven. Lo es asosiada con un espeta de longia de vive plu corta par des anios. 

Diabete ia es un de la maladias prima descriveda. La importa de insulina en la maladia ia es determinada en la desenio de 1920.
Vagor supra un mar de nubes

**Vagor supra un mar de nuves** (deutx: *Der Wanderer über dem Nebelmeer*) es un depinta a olio s 1818 par la artiste romanticiste deutx Caspar David Friedrich. Lo es considerada un de la obras mestral de Romanticisme e un de sua obras plu representante. Oji es en la Kunsthalle Hamburg en Hamburg, Deutxland.
Capel

**Capeles** es filetas de protena cual crese de foliculos en la derma de la pel. Capeles es un marca defininte de mamales. La corpo umana, estra de areas de pel lisa, es covreda en foliculos cual produi capeles delicata (prematur) e capeles densa (matur). La interese comun en capeles es focada a la crese de capeles, la tipos de capeles, e la atende de capeles, ma capeles es ance un biomateria importante xef composada de protena, notable alfa-ceratin.

Disposas a capeles diferente, como stilos e la sutrae de capeles, varia grande tra cultures e periodos istorial, ma es comun usada per indica la credes personal o la rol sosial de un person, como sua eda, seso, o relijio. 

Umanas ia developa vestes e otra modos de manteni un temperatur comfortosa, ma la capeles a la testa es xef un fonte de insula de caldia e proteje de radia ultravioleta. La plu de mamales ave capeles supra la plu partes de sua corpo. En ajunta a umanas, elefantes, ipopotamos, rinoseros, setaseos, e alga spesies de porcos e ratas, es marcada par un cuantia peti de capeles. Capeles pote aida en la sensa de moves de aira e la toca par ojetos fisical, e furni consensa de la presente de ectoparasitos. La suprasiles furni un grado de proteje per la oios de susia, sua, e pluve.
Al-Ahsa

**Al-Ahsa** (en arabi الأحساء‎ al-Aḥsāʾ, local al-Ahasā) es un oasis en la este de Arabia Saudi de cual la nom es usada par la Governoria de Al-Ahsa en la Provinse Este de la pais. Umanas abita lo ja de la eda neolitica asta oji. Lo conteni ance jardines, canales, fontes, posos, un lago de drena, construidas istorial, locas arceolojial e 2,5 milion datilos. UNESCO descrive lo como "un esemplo esetal de interata umana con la ambiente".

.
Tenochtitlan

**Tenochtitlan** (espaniol: *Tenochtitlan*), orijinal conoseda como *México-Tenochtitlán* (nauatl clasica: *Mēxihco-Tenōchtitlan*), ia es un site-stato mexica en lo ce oji es la sentro de Site Mexico. Fundida en 20 junio 1325, la site ia es construida sur un isola en lo ce alora ia es la Lago Texcoco en la Vale de Mexico. La site ia es la capital de la Impero Asteca en la sentenio 15 asta ce lo ia es concistada par la espanioles en 1521.
Africanes blanca de desende european

En 1989, on ia ave 5,6 milion **africanes blanca de desende european** en Africa. PLu de los ia es desendente de nederlandes, brites, portuges, deutx, franses e, min, de italianes, espanioles, elinicas, iudis axcenazi o eres. La plu parte de los ia vive longo la costa mediteranean, en Africa Sude o en Zimbabue.
Campo abrida

La **sistem de campo abrida** ia es la sistem cultival comun en la plu de Europa en la eda medieval, e ia continua a la sentenio 20 en partes de Europa, Rusia, Iran, e Turcia. Su esta sistem, cada feudo o vila ia ave du o tre campos grande, con cada campo alga sentis de acres, cual ia es divideda entre multe bandas magre de tera. La bandas o *seliones* ia es cultivada par individuas o familias de campanianes, comun nomida tenintes o serfos. La propria de un feudo ia inclui ance bosces e pastos per usa comun, e campos parteni a la senior de la feudo e la eglesa. La cultivores ia abita costumal en casas individua en un vileta sentrida, con un casa grande de la senior e un eglesa prosima. La sistem de campo abrida ia nesesa coopera entre la abitantes de la feudo.

La senior de la feudo, sua ofisiores, e un corte feudal ia governa la feudo e ave autoria supra la campaniores. La senior ia comanda luas e labora de la campaniores en sua proprias, nomida sua *demesne* (domina).

En la Eda Medieval, poca tera ia es poseseda direta. En loca, la senior ia ave diretos donanda a el par la re, e la teninte ia lua tera de la senior. La setiores comanda luas - a veses ruinante - e labora de la tenintes, ma la tenintes ia ave diretos firma de usa de la campos cultivada, e esta diretos ia es eritada par sua desendentes. Un senior no pote espulsa un teninte e no pote lua laborores per sustitui per la teninte, sin un causa legal. La plu de tenintes no ia ave la libria per departi la feudo sin puni o multa per cambia locas o ocupas. La comensa de capitalisme e la conseta de areas de tera como benes cual pote es comprada e vendeda ia resulta con la mori de la sistem de campos abrida.

La sistem de campos abrida ia es gradal recambiada tra alga sentenios par propria privata de tera, spesial pos la sentenio 15 en la prosede conoseda como ensirca (*enclosure*) en England. Frans, Deutxland, e otra nasiones de Europa norde ia ave sistemes simil a lo en England, ma la sistem ia dura jeneral plu longa a la continente. Alga elementos de la sistem de campos abrida ia es usada par colonistes temprana en la rejion de England Nova de America Norde.

## Notas
Mediteraneanisme

**Mediteraneanisme** es un ideolojia cual clama ce la cultures mediteranean ave cualias distinguida de otras.

Giuseppe Sergi, un antropolojiste de la sentenio 20 temprana, ia declara ce la popla mediteranean ia es "la plu grande raza... derivada no de la popla negra no de la blanca... un reserva autonom en la familia umana". Sua teorias de cualias razal no es suportada par antropolojistes.

La faxisme italian ia adere forte inisial a un varia simil de mediteraneanisme cual ia declara ce un lia ia esiste entre tota la cultures e poplas mediteranean, frecuente ponente la popla e cultur mediteranean supra otra cultures. Esta forma de mediteraneanisme ia oposa la teoria razal nordiciste cual ia es comun en Europa norde, sentral e norde-ueste cual ia categori Europa sude o la popla mediteranean como inferior a la popla nordica.
Concista de Navara

La **concista de Navara** ia es un prosede comensada en la sentenio 12, a un ves la rena ia es restorada par la vole de la nobilia navaran en 1134, con tratas entre la Rena de Castelia e la Corona de Aragon, en cual lo ia es acordada la divide de la Rena de Navara, con la concista partal de 1200, e cual ia fini con la invade completa en la sentenio 16. A pos, Navara Basa, cual ia susede en reversa lo, ia resta un rena nondependente asta la sentenio 17, cuando sua re ia deveni ance la re de Frans e ia pone sua ajunta a la abitores, sesante de es un rena a fini de la sentenio 18 pos la Revolui Franses. A la otra lado, Navara Alta, integrada en la Corona de Espania, ia sesa es un rena en la sentenio 19.
Corbin Bleu

**Corbin Bleu Reivers** es un ator, cantor, e dansor de Estados Unida. El nase la 21 de februario 1989 en Brooklyn, New York. El es plu conosed por sua rol como Chad Danforth en la seria de filmes *High School Musical* de Disney Channel.

Corbin comensa sua carrera como un infante, apareente en anuncios e programas de televi. El deveni famosa en 2006 con *High School Musical*, u el mostra sua abilias de canta e dansa. El continua apareer en filmes, teatros, e programas de televi, incluiendo Broadway.

Aparte de atua, Corbin ave interes en filantropia e ha suportar organizas de caritade. El es marida con Sasha Clements desde 2016.
Cosini mediteranean

La **cosini mediteranean** es la comables e metodos de prepara par la poplas de la Mar Mediteraneo. La idea de la cosini mediteranean ia orijina con la libro *A Book of Mediterranean Food*  (1950) par la scrivor sur cosini Elizabeth David, an si el ia scrive xef sur cosini franses. El e otra scrivores incluinte la istoriste tunisi Mohamed Yassine Essid defini la tre elementos xef de la cosini como la oliva, la trigo e la uva, furninte olio de oliva, pan e pasta e vino; otra scrivores asentua la diversia de la comable de la rejion e nega ce lo es un conseta usosa. La area jeografial covreda segue la distribui de la olivo, como ia nota David e Essid.
Olio de oliva

La **olio de oliva** es un gras licuida otenida de olivas (la fruta de *Olea europaea*; familia *Oleaceae*) un arbor tradisional de la Basin Mediteraneo.
Vocabulo Siensal Internasional

La **vocabulo siensal internasional** (engles *International scientific vocabulary*) es un colie de parolas siensal e spesialida, prendeda de linguas antica, ma cual es oji usada en alga linguas moderna. La nom "Vocabulo Siensal Internasional" ia es prima usada par Philip Gove en la *Webster’s Third New International Dictionary*. Como David Crystal  ia nota, la siensa es un campo spesial produosa per la forma de parolas nova.

## Referes
Termas de anatomia umana (lista)

Esta article es composada de un lista de termas de anatomia umana.

*Vide ance [[radises medical]], [[prefisas medical]], e [[sufisas medical]].*

## Partes jeneral de la corpo

## Sistem de dijeri

## Musculos

## Sceleta

## Sistem de reprodui

## Sistem de nervos

## Sistem de sirculi de sangue

## Oios

## Oreas

## Nas

## Dentes

## Boca, garga, e pulmones

## Glandes

## Strumentos
Rena (biolojia)

En biolojia, un **rena** es la grado du en altia en la sistem de clasi tasonomial, su domina. Renas es divideda entre grupos plu peti nomida filos, La plu de testos usa un sistem de sinco renas: animales, plantas, fungos, protistas, e moneras. En la SUA, la testos separa moneras entre arceas (o arceobateria) e baterias (o eubateria). Alga modeles separa protistas entre protozones e cromistas. Alga clasis plu resente, fundida sur clasis moderne, ia abandona la terma "rena", e nota ce la renas tradisional no es monofilial, pd no es composada de tota la desendentes de un asendente comun.
Dulce et decorum est pro patria mori

***Dulce et decorum est pro patria mori*** es un linia de la Odes par la poesiste Horatio (3.2.13). La linia pote es traduida como "Dulse e coreta es mori per sua propre pais".

## Lia esterna
*Testo latina de la Ode de Horasio